Bertram N. Brockhouse
Store norske leksikon,Realfag,Kjemi,Kjernekjemi
Bertram N. Brockhouse, kanadisk fysiker som ble tildelt Nobelprisen i fysikk i 1994 for arbeider innen nøytronspektroskopi og nøytrondiffraksjon.
Brockhouse var professor ved McMaster University i Ontario, Canada. Han er en av pionerene innenfor nøytronspektroskopi hvor man benytter langsomme (1–100 meV) nøytroner for å studere egenskaper ved forskjellige krystaller. Han utforsket hvordan nøytronene mister energi og endrer retning ved vekselvirkning med krystallstrukturen (uelastisk nøytronspredning). Den energien nøytronene avsetter, kan sette i gang svingninger av krystallens atomer eller sette i gang magnetiske spinnbølger. Han har også studert hvordan atomstrukturer i væsker forandrer seg med tiden.Bertram Brockhouse ble tildelt Nobelprisen i fysikk 1994 sammen med Clifford Shull for arbeider innen nøytronspektroskopi og nøytrondiffraksjon. Deres innsats har stor betydning blant annet i arbeidet med å kartlegge strukturer hos nye keramiske superledere, virus og polymerer. Eksterne lenker Nobelstiftelsens nettsider om fysikkprisen 1994